2021. gada 30. janvārī

**Labākais no latviešiem 50. FIL Pasaules čempionātā juniors Gints Bērziņš**

Sestdien, 30. janvārī 50. FIL Pasaules čempionāta otrā sacensību diena noslēdzās ar vīru sacesnībām, kurās par Pasaules čempiona titulu starp 40 sportistiem cīnījās trīs latvieši: Gints Bērziņš, Artūrs Dārznieks un Riks Kristens Rozītis.

Pirmajā braucienā labāko rezultātu starp Latvijas vīriem uzrādīja Artūrs Dārznieks, finišējot 49.273 sekundēs un ierindojoties 12. vietā. Juniors Gints Bērziņš trases vidus daļā pieļāva kļūdas, kas finišā rezultējās ar 49.560 sekundēm un 19. vietu. Savukārt 25. pozīcija Rikam Kristenam Rozītim, kurš kā noslēdzošais sportists nodrošināja iespēju braukt otro sacesnību braucienu.

Pirmā brauciena līderis – titulētais vācietis Fēlikss Lohs *(Felix Loch),* uzstādot jaunu trases rekordu – 48.803 sekundes. Otrajā pozīcijā, līderim piekāpjoties vien par 0.002 sekundēm – Krievijas kamaniņu sporta federācijas atlēts Romāns Repilovs *(Roman Repilov)*, bet trešais – vācietis Maks Langenhans *(Max Langenhan)* [+0.088].

Otrajā braucienā Gints Bērziņš pieļāva kļūdas trases taisnē, kas finišā ļāva uzrādīt 14. ātrāko laiku, taču divu braucienu summā G. Bērziņš savā Pasaules čempionāta debijā izcīnīja 17. vietu [+1.310]. Rikam Kristenam Rozītim otrajā braucienā izdevās uzlabot sava pirmā brauciena rezultātu par 0.243 sekundēm un divu braucienu summā pakāpties par četrām pozīcijām – 21. vietā [+1.525]. Savukārt Artūrs Dārznieks pēc kļūdas trases vidusdaļā spēja uzrādīt vien 24. labāko rezultātu un divu braucienu summā ierindoties 23. vietā [+1.780].

Pasaules čempiona titulu aizstāvēja Krievijas kamaniņu sporta federācijas atlēts Romāns Repilovs *(Roman Repilov),* kuram otrajā braucienā izdevās uzrādīt labāko rezultātu – 49.005 sekundes un divu braucienu summā aiz sevis atstāt vācieti Fēliksu Lohu *(Felix Loch)* [+0.062]. Savukārt uz goda pjedestāla trešā pakāpiena – austrietis Dāvids Glaišers *(David Gleirscher)* [+0.217].

Devītajā FIL U-23 Pasaules čempionātā Gints Bērziņš izcīna bronzas godalgu [+1.061]. Otrā vieta – vācietim Moritsam Eliasam Bollmanam *(Miritz Elias Bollmann)* [+0.724]. Savukārt U-23 Pasaules čempions – Makss Langenhans *(Max Langenhan)* [1:38.059].

Svētdien, 31. janvārī 50. FIL Pasaules čempionāts noslēgsies ar dāmu sacensībām un komandu stafeti

Latvijas Nacionālās kamaniņu sporta izlases startiem 50. FIL Pasaules čempionātā seko līdzi tiešraidē Helio un Shortcut kanālā Best4Sport TV.

Svētdien, 31. Janvārī  
11.00 1. brauciens Sievietes  
12.50 2. brauciens – Sievietes  
14.30 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456